AlexejDobrolubov/national_council_slovak_2010 huggingface dataset:
35. schôdza NR SR - 3.deň - B. popoludní
Dátum: 2025-05-29
Poslanec: Svoboda, Zdenko (HLAS - SD)
Druh vystúpenia: Vystúpenie v rozprave

55. Ďakujem za slovo, pán predsedajúci. Vážený pán minister, vážené kolegyne, kolegovia, dovoľte mi aj mne, aby som sa v druhom čítaní vyjadril k návrhu zákona od pána ministra. Tento návrh, ktorý predložilo ministerstvo práce pod vedením pána Erika Tomáša, považujem za premyslený a adresný a sociálny, sociálne citlivý nástroj, ktorý pomáha našej ekonomike, ako aj pracujúcim ľuďom čeliť výzvam súčasných, súčasného geopolitického vývoja. Zároveň rozširuje definíciu vonkajšieho faktora o nepredvídateľné národohospodárske okolnosti. Tým reflektuje realitu, ktorej slovenskí zamestnávatelia ako aj zamestnanci čoraz častejšie čelia dôsledkom obchodných vojen, medzinárodných sankcií či geopoliticky, geopolitického napätia, ktoré majú či už dopad na export, na zahraničný odbyt, ale aj na rôzne výrobné reťazce a s tým súvisiace kroky. Nejde o paušálnu pomoc. Zákon jednoznačne vyžaduje preukázanie priamej, príčinnej súvislosti medzi externým faktorom a obmedzením činnosti. Každý prípad bude posudzovaný individuálne ústredím práce na základe zákona o správnom konaní. Zamestnávateľ nebude môcť svojvoľne zneužiť tento nástroj, napríklad v prípade zlého manažovanie firmy, zlej obchodnej stratégie alebo či nízkej kvalite svojej produkcie. Sociálny rozmer tohto návrhu je rovnako významný. Umožňuje zachovať pracovné miesta, ako aj príjmy zamestnancov počas tohto prechodného obdobia dočasného výpadku výroby, ako aj odbytu, pričom výška podpory je až do 60 % priemerného hodinového zárobku, maximálne teda do výšky 1 676 eur mesačne. Tento mechanizmus sa tak stáva alternatívou k prepúšťaniu a prispieva k stabilite príjmov v domácnosti, najmä v regiónoch, ktoré sú ohrozené sociálnym vylúčením. Podľa analýzy vplyvov na podnikateľské prostredie tento návrh nezvyšuje administratívnu záťaž firmám, neprenáša na podnikateľov viac než je únosné a prispieva aj ku konkurencieschopnosti slovenských firiem v medzinárodnom prostredí. Vážené kolegyne, kolegovia, minister pán Erik Tomáš opakovane dokazuje, že vie spájať sociálnu citlivosť s hospodárskym rozumom. Tento návrh zákona je dôkazom aj toho, že sociálny štát nemusí byť len neefektívny, ak je dobre nastavený. Preto podporujem tento návrh zákona a dovolím si vás požiadať o jeho podporu. Ďakujem.
35. schôdza NR SR - 1.deň - B. popoludní
Dátum: 2025-05-27
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

161. Ďakujem za slovo, pán predseda. Chcem zdôrazniť, že tento návrh zákona nie je a nesmie byť vnímaný ako útok na ľudí v núdzi. Naopak, práve týchto ľudí sa najviac týka, pretože im ponúka takú pomyselnú cestu späť. Mnohí ľudia, ktorí dnes žijú hlavne z dávok, nesú v sebe veľa bolesti, že už stratili prácu, ale aj nejak tú motiváciu a preto potrebujú viac, len než nové pravidlá, potrebujú možnosť začať znova, získať nové zručnosti. To je rozdiel medzi tým trestom a systémovým riešením. Tento návrh zákona nikoho nevylučuje, naopak, pomáha vrátiť sa do spoločnosti týmto ľuďom. Návrh otvára aj dvere ľuďom, ktorí za roky nadobudli pocit, že sú nepoužiteľní na trhu práce. Samozrejme netýka sa to ľudí, ktorí majú nejaké zdravotné problémy či iné vážne dôvody, kvôli ktorým nemôžu pracovať. Treba si ujasniť, že my netlačíme do práce ľudí bez ohľadu na ich životnú situáciu. Naším cieľom je, aby pracovný trh nevylučoval nikoho bez ohľadu na ich vzdelanie alebo kvalifikáciu alebo nejaký sociálny status. Ďakujem za slovo.
33. schôdza NR SR - 9.deň - B. popoludní
Dátum: 2025-04-08
Poslanec: Svoboda, Zdenko (HLAS - SD)
Druh vystúpenia: Vystúpenie v rozprave

63. Ďakujem za slovo, pán predsedajúci. Vážený pán minister, pán predsedajúci, kolegovia, kolegyne, kolegovia, ja podporím to, čo tu bolo aj povedané z úst môjho predrečníka Michala Barteka, a na rozdiel od svojich kolegov z opozície si myslím tiež, že dôvody na skrátené legislatívne konanie sú teraz namieste a vyplýva to zo súčasnej situácie, ktorú vyvolali Spojené štáty tým, že zaviedli novú colnú politiku, zvýšili clá voči svojim najbližším obchodným partnerom, ktorým je či už Európska únia, alebo ázijské štáty. Vidíme, čo sa deje na akciovom trhu, došlo k dramatickému poklesu akcií, do ktorých investovali aj slovenské dôchodcovské spoločnosti, správcovské spoločnosti, a preto ministerstvo zareagovalo v správnom čase a prišlo s týmto návrhom zákona, ktorý umožní investovanie aj do bezpečných investičných možností, ktoré, myslím si, že Slovensko ponúka. Ďakujem pánovi ministrovi za jeho vystúpenie, v ktorom podrobne popísal tento vládny návrh zákona, ktorým zavádzame možnosť pre správcovské spoločnosti investovať časť finančných prostriedkov z II. piliera, ako bolo povedané, od nula do nula a pol percenta, to je teda do výšky nejakých plus-mínus 800 mil. euro, aj do projektov infraštruktúry, či už výstavby diaľnic, bytov, nemocníc alebo ďalších projektov, ktoré sa na Slovensku pripravujú. Tento návrh je rozumný, moderný, ktorý reaguje na potreby našej krajiny a zároveň aj na záujmy sporiteľov. A na záver musím povedať, že aj samotné správcovské spoločnosti z úst svojho predsedu ocenili, že vláda týmto návrhom zákona rozširuje investičné možnosti, ktoré v súčasnosti majú, a zároveň im neukladá povinnosť, aby do týchto povedzme alternatívnych investícií aj išli. Ďakujem.
33. schôdza NR SR - 9.deň - B. popoludní
Dátum: 2025-04-08
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

39. Ďakujem za slovo, pán predsedajúci. Pán poslanec Hajko, ja len na margo, čo ste spomenuli tú spojitosť s tým ratingom a týmto návrhom zákona, že ide o niečo, čo je navzájom previazané, ja si nemyslím. Napríklad pred pár dňami zaznela informácia zo strany ministerstva financií, že Slovensku bol potvrdený alebo udelený rating japonskou ratingovou agentúrou na úrovni A+, čo hovorí o tom, že táto ratingová agentúra vidí stabilný výhľad ekonomického rozvoja Slovenska, takže ja si nemyslím, že by tu malo prísť v nejakom krátkom období k prehodnoteniu, naopak, potvrdila aj táto ratingová agentúra, že výhľad je stabilne dobrý.
15. schôdza NR SR - 2.deň - B. popoludní
Dátum: 2024-06-12
Poslanec: Sulík, Richard (SaS)
Druh vystúpenia: Vystúpenie s faktickou poznámkou

88. Ďakujem pekne. Ctené panie poslankyne a páni poslanci koalície, máte teraz skvelú príležitosť preukázať, že ste tu fakt len na to, aby ste hlasovali, ako vám príde pokyn. Dobre ste tu počuli, že 150 miliónov ušetril ten mladý muž, ktorý to tam vedie. Idete ho dať preč veľmi nekorektným spôsobom, lebo teda počuli sme, že to je prílepok na poslednú chvíľu. Ja si veľmi dobre pamätám, ako pán Erik Kaliňák aj s pánom Blahom, ako sa tu strašne zavzdušňovali kvôli tej správe NKÚ k Dubaju. Tam išlo o 600-tisíc, ktoré teda boli údajne nehospodárne použitých, vrátane 115-tisíc pána Žigu, s ktorým ja som nemal nič do činenia. No tak to ste urobili veľké teátro, ježišmária! Toto tu je suma, ktorá je 300-krát vyššia. Pán Kaliňák, 300-krát vyššia, 300-krát vyššia suma! A to nič, hej? Tam sa tvárite, že veď to je v poriadku, lebo došiel pokyn. Ste tu všetci dokopy, jak tu ste, aj tí, ktorí akože robia celkom slušný dojem a majú, celkom dobré životy viedli, slušné. Robíte všetci, všetci sa tu stávate hlasovacími figúrkami nejakej, ja neviem ani koho, koaličnej rady, alebo kto vám dal takýto pokyn a teraz tu budete všetci pekne hlasovať. Tie argumenty sú tak silné proti tomu, čo idete urobiť, tak silné, že... akože že sa vy nehanbíte?! Že vám to nepripadá blbé, však ako ja chápem, že si tu kopec vecí pretlačíte, ktoré chcete mať, lebo áno, treba, aj kopec vecí vám tu prechádza. Za iks vecí, čo prichádzajú vládne návrhy, aj my hlasujeme, lebo urobila to nejak tá úradnícka mašinéria, je to zjavne niečo, čo prospeje krajine. Ale toto?! Toto je predsa evidentné, od A do Z v rozpore so zdravým rozumom, so slušnosťou, s pravidlami, so všetkým. A vy jak takí panáčici to tu idete, panáčikovia, to tu ide za to zahlasovať! Ja tomuto nerozumiem, že sa nehanbíte pred svojimi rodina... (Prerušenie vystúpenia časomerom.)
12. schôdza NR SR - 3.deň - B. popoludní
Dátum: 2024-04-18
Poslanec: Sulík, Richard (SaS)
Druh vystúpenia: Vystúpenie s faktickou poznámkou

76. Ďakujem pekne. No, Ivan, vidieť, že si tu nový, ale nič si z toho, neboj, časom ťa to prejde, sedíš tu prvýkrát, ešte to tak všetko vnímaš živo, prežívaš. Ja som tu piatykrát a človek sa časom naučí. Písal sa niekedy október alebo november 2010, to sme my boli prvýkrát v parlamente, a sála prázdna, iba saskári tu sedeli jak priklincovaní, všetkých 20 alebo 21, koľko nás bolo, lebo sme si mysleli, že to je vlastne ten prejav toho, jak, jak sa veľmi snažíme. Neboj sa, Ivan, prejde to aj vás, časom sa naučíte využívať čas efektívnejšie, ako tu robiť štatistov, keby kolegovia z koalície, keby pán minister Ráž chceli s vami diskutovať, to aj pre vás, pán Hargaš, tak nedajú vám 48-hodinové okno, ale si vás zavolajú na ministerstvo. Čiže teraz tu vyzývať alebo prosíkať, že no poďte ešte, otvorte rozpravu, buďte chlap, prihláste sa do rozpravy, my chceme reagovať, to tu nikoho nezaujíma. Argumenty, samozrejme, treba mať, ale nie som si istý, či toto je ten, to správne miesto, kde má zmysel ich prednášať. Koniec koncov, Ivan, veď zažívame to aj na výbore, na poslednú chvíľu tam príde nejaké veľké lajstro s nejakými pozmeňovákmi, príslušný pán poslanec, ktorý sa tvári, že to je jeho pozmeňovací návrh, tak to vidí prvýkrát, tak ako my to vidíme prvýkrát. No neboj, zvyknete si na to, funguje to tu trochu inak, ale keďže ste tu prvýkrát, tak ja vám držím palce, aby vám toto nadšenie ešte dlho vydržalo.
12. schôdza NR SR - 2.deň - A. dopoludnia
Dátum: 2024-04-17
Poslanec: Sulík, Richard (SaS)
Druh vystúpenia: Vystúpenie s faktickou poznámkou

38. Ďakujem pekne. No, veľmi dobre si to opísal, Ondrej, a chcel by som doplniť, že my sme presne tento zákon preberali na výbore včera a tie argumenty boli naozaj veľmi slabé. Jeden bol, že Európska únia nás začne žalovať, a to teda ja si nedokážem predstaviť, ako môže jednomesačné alebo dvojmesačné zdržanie kvôli korektnému legislatívnemu procesu spôsobiť žalobu. To neverím, že takéto niečo existuje. Druhá vec veľmi zaujímavá bola a ty si tu vyrátal, že teda okolo mája, v máji by vlastne už mohol tento zákon platiť, keby bol prijatý riadnym legislatívnym procesom. Pani štátna tajomníčka z ministerstva dopravy, no, treba to tak nazvať, strašila, že až na jeseň by také niečo bolo možné, čo takisto si nedokážem predstaviť. No a úplne na záver ma, ma teda až, až rozosmial pán poslanec Vážny tiež na výbore včera, keď ste, pán poslanec, spomenuli, že ak to neprijmeme v skrátenom legislatívnom konaní, tak nás začnú obchádzať tie celoeurópske trasy, tak dúfam, že to ste mysleli iba ako vtip. Ďakujem.
9. schôdza NR SR - 9.deň - B. popoludní
Dátum: 2024-02-14
Poslanec: Sulík, Richard (SaS)
Druh vystúpenia: Vystúpenie s faktickou poznámkou

34. Ďakujem pekne. No, pán minister, tiež by som chcel najprv reagovať na to, že tu bolo divoko, nie, nebolo tu divoko, bola tu kľudná debata, myslím si, že pán Tomáš, váš kolega, vám to potvrdí, hlavne neboli to žiadne osobné útoky, alebo teda dúfam, že ste nemali taký pocit, že by na vás osobne niekto útočil, preto ma dosť ako nemilo prekvapilo, keď tu o mojom kolegovi hovoríte, že vykrikoval nezmysly, ani nerozumiem, prečo ste hneď z úvodu mali za potreby ísť do takejto osobnej roviny, lebo Alojz Hlina tu nevykrikuje nezmysly, a áno, keď má slovo, možnože sa rozohní a hovorí povedzme emotívnejšie, lebo ide mu to pod kožu, vytáča ho, čo tu stvárate, ale určite nevykrikuje mimo mikrofón, a hlavne nie žiadne, nie nejaké nezmysly, to sú práveže oprávnené argumenty. A keby ste si vy alebo aj vaši kolegovia dali námahu ich vypočuť, tak by ste zistili, že na tom niečo je. Čo sa týka inflácie, tak vláda prakticky proti tomu nevie robiť nič, určite nie krátkodobo, lebo jediné riešenie, čo by ste síce mohli robiť, je kontrolovať marže alebo stanovať maximálne ceny, tak viete obmedziť infláciu s následkom, že nebude dostatok tovaru. To sme tu už mali takých, ktorí si mysleli, že to pôjde, do ’89. sme tu mali cenový úrad a prázdne predajne. Vy ste to nezažili, lebo ste mladý, ale to bolo, takto to bolo. To ten, to trhové hospodárstvo si jednoducho vynúti tie, ten nárast cien, ak sú, samozrejme, vstupné faktory na to dané. Čo môžte urobiť, je a to teda kvitujem, že ste rokovali s tou Biedronkou. No a na záver, hovoríte, chcete pomáhať poľnohospodárom, tak ja vám chcem pripomenúť barónku Roškovú, ktorá výdatne sa podieľala na tom, že poľnohospodári boli okrádaním, spolu s talianskou mafiou, alebo vášho kolegu Jahnátka, ktorý v Bruseli súhlasil s tým, že naši poľnohospodári... (Prerušenie vystúpenia časomerom.)
9. schôdza NR SR - 9.deň - B. popoludní
Dátum: 2024-02-14
Poslanec: Sulík, Richard (SaS)
Druh vystúpenia: Vystúpenie s faktickou poznámkou

12. No, presne tak, cukor je sviňa veľká, škodlivá a tých idete podporovať, ale vy idete, pán minister, podporovať aj firmy, ktoré sú, myslím, bohaté, Nestlé vyrábajú potraviny, tak ale veď ony majú 10 mil. zisku, tak neviem, či potrebujú nejakých ďalších, možno 300-tisíc, čo si uplatnia na tých svojich 500 až 1 000 zamestnancov, a tých idete podporovať rovnako, firmy, ktoré to vôbec nepotrebujú. A to len ukazuje ako je strašne komplikované takúto selektívnu podporu uplatniť, lebo nakoniec to dostanú tí, ktorí to nepotrebujú, alebo to dostanú tí, ktorí vyrábajú (povedané so smiechom) škodlivé produkty alebo, a takí, ktorí by to naozaj potrebovali, tak tí to nedostanú. Presne takto sa robia rozhodnutia od zeleného stola. Ďakujem.
9. schôdza NR SR - 8.deň - B. popoludní
Dátum: 2024-02-13
Poslanec: Sulík, Richard (SaS)
Druh vystúpenia: Vystúpenie s faktickou poznámkou

107. Ďakujem pekne. No, Ondrej, som rád, že to takto jasne odznelo z tvojich, z tvojich úst, že prezident, teda kandidát na prezidenta ide opäť vedome a úplne zbytočne porušiť zákon o rokovacom poriadku. Nebude to prvýkrát. Ja si pamätám, keď v dvetisícdesiatom, to sme boli prvýkrát v parlamente a náš poslanec Jurčík niečo išiel naprávať v treťom čítaní, ako tu bol doslova zvozený a na čele týchto ľudí, ktorí sa doňho púšťali, bol pán poslanec Fico, ktorý teda tu jak keby to bol koniec sveta, tu vyvádzal, a, samozrejme, my sme si potom aj dávali pozor na chyby, ktoré sa stali nechtiac, z nevedomosti. Preto ja rozumiem, že keď pán minister dopravy tu niečo predložil, čo úplne nesedelo a že má to snahu opraviť. Áno, ale tu teraz, dámy a páni z koalície, vy idete vedome odhlasovať niečo, čo nie je v súlade s rokovacím poriadkom, na čele s predsedom Národnej rady, ktorý napríklad rokovací poriadok porušuje aj tým, že opakovane vstupuje do diskusie, on má možnosť kedykoľvek si vypýtať slovo, môže ísť na rečnícky pult a môže povedať, čo uzná za vhodné, ja som to tiež tak robil, keď ja som bol predsedom Národnej rady, aby bolo možné naňho reagovať faktickými poznámkami. Ale nie, Peter Pellegrini porušuje rokovací poriadok aj tým, že opakovane vstupuje do diskusie zo svojho rečníckeho miesta a nie je možné naňho reagovať. Prvýkrát, keď som vás, pán Pellegrini, na to upozornil, ste teda súhlasne kývali hlavou, teraz druhýkrát ste mi už len vypli mikrofón, no tak verím, že sa to nebude viac stávať, že budete vstupovať takýmto spôsobom do diskusie. Ďakujem pekne.
9. schôdza NR SR - 8.deň - B. popoludní
Dátum: 2024-02-13
Poslanec: Sulík, Richard (SaS)
Druh vystúpenia: Vystúpenie s faktickou poznámkou

95. Ďakujem pekne za slovo. Ja by som chcel upozorniť na ekonomický rozmer toho, o čom hovoril pán poslanec Hlina. Nemám najmenšie pochybnosti, že pán minister Ráž predložil zákon s najlepším vedomím alebo v najlepšej vô... s najlepšou vôľou urobiť celú túto vec lepšou, ale chcem upozorniť na jeden rozdiel, že štát sa môže podľa maastrichtských kritérií zadlžiť do 60 % a obce sa môže zadlžiť, sa môžu zadlžiť tiež do 60 %, avšak to zďaleka nie je to isté, lebo zatiaľ čo štát sa môže zadlžiť do 60 % celého HDP štátu, obce sa nemôžu zadlžiť do akéhosi HDP celej obce, ale iba do výšky svojich príjmov. Toto je kľúčový rozdiel. Bežne sa o tom nehovorí ani nevie, ale má to za následok to, že naša krajina prakticky nemá problém so skrachovanými obcami. To je pár, pár kusov, možnože 10 – 20, ktoré sú v nútenej správe štátu. Máme tritisíc obcí a možnože jedno percento alebo menej ako jedno percento má tento problém. A to je jedna z mála výhod alebo z mála vecí, ktoré tu naozaj fungujú. Ak je pravda, čo hovoril poslanec Hlina, vy toto ide, idete to výrazne zmäkčiť, som si, som presvedčený, že nechtiac, ale toto je cena za to, že sa tu všetko robí strašne hekticky z večera do rána. Ja som aj preto písal na výbor, že nebudem tam chodiť, keď ráno má byť niečo, doobeda má byť niečo prerokované v prvom čítaní, cez obed rýchlo výbor a potom v druhom čítaní. Toto je ďaleko horšie ako to, čo sa dialo za minulej vlády, a vy ste tu chceli vniesť pokoj. Len teda upozorňujem na to, že páchate škody, ktoré dnes ani len nie je možné odhadnúť. A možnože o päť alebo desať rokov sa tu budeme strašne štípať, keď tých skrachovaných obcí nebude 30 ale tri... (Prerušenie vystúpenia časomerom.)
9. schôdza NR SR - 1.deň - B. popoludní
Dátum: 2024-01-31
Poslanec: Sulík, Richard (SaS)
Druh vystúpenia: Vystúpenie s faktickou poznámkou

40. Ďakujem pekne. Pán poslanec Janas, nachádza sa tu v sále? Opustil. Mal faktickú... (Prerušenie vystúpenia predsedajúcim.) Blaha, Ľuboš, podpredseda NR SR 41. Pán poslanec, nemôžete reagovať na predrečníka, môžte reagovať iba na pani Kolíkovú. Nech sa páči. Sulík, Richard, poslanec NR SR 42. Ďakujem pekne za slovo, pán predsedajúci. No tak na Máriu Kolíkovú bola táto faktická poznámka a hovorila o tom aj Mária, že áno, aj my sme mali skrátené legislatívne konania, len, a dokonca my sme ich kritizovali ako SaS-ka, že ich je príliš veľa, len tie skrátené, ktoré mala Mária Kolíková, jednak boli že neporovnateľne jednoduchšie, ale hlavne, keď ona došla so skráteným konaním, vyšlo do ulíc päťdesiattisíc ľudí? Alebo bolo že dva týždne rokovania parlamentu kvôli tomu? Ja si nič také nespomínam. My predsa nehovoríme, že každé jedno skrátené konanie je zlé a treba ich celé zrušiť. My hovoríme, že toto skrátené legislatívne konanie je nesprávne, je to hrubé porušenie rokovacieho poriadku, lebo zásadným spôsobom novela Trestného zákona mení náš trestný systém. A áno, ako vravela Mária Kolíková, vy nediskutujete, možno nemáte argumenty, ale počúvať, že, že nesmieme tu spomenúť pána dekana Burdu, lebo sa nevie brániť, že keď chceme, máme ísť s ním diskutovať (povedané so smiechom). No však aj on odmieta debatu. Prečo zrušil tých študentov? Však nemusíme to byť nutne my, ktorí, napríklad Mária Kolíková, ktorá prednesie argumenty, však to dokážu aj, aj, aj študenti predniesť tie argumenty. Problém je, že vy nemáte, milí členovia koalície, na to čo povedať. Vy jednoducho tu sedíte, mlčíte a nevieme vás stiahnuť do tej debaty. Potom sa len čudujete, že sme proti. Snažíme sa, ja oceňujem, že tí, čo ste tu teraz piati-šiesti, že vôbec tu sedíte, že aspoň teda občas niekde niečo zachytíte, že naozaj idete spáchať... (Prerušenie vystúpenia časomerom.)
6. schôdza NR SR - 22.deň - B. popoludní
Dátum: 2024-01-24
Poslanec: Sulík, Richard (SaS)
Druh vystúpenia: Vystúpenie s faktickou poznámkou

6. Tak ja veľmi pekne ďakujem réžii, že mi bolo umožnené, som sa vyplašil a som stlačil ukončenie. No, využijem skutočnosť, že aktuálne v trestnej lavici sedí pán minister financií, pán Kamenický, a ukradnem mu trošku jeho pozornosti na takú jeden a pol minútky, pán minister. Tak a ďakujem pekne, minimálne že ste sa obrátili sem a možno počúvate. Chcem uviesť jeden príklad z reálneho života, podvodná vratka DPH do 35-tisíc eur. Čiže páchateľ podá daňové priznanie k DPH. Do daňového priznania zahrnie faktúru za fiktívny nákup tovaru, tým mu vznikne náv... nárok voči štátnemu rozpočtu na vrátenie tohto nadmerného odpočtu vo výške 30-tisíc eur. Toto urobí. Dnes je to daňový podvod podľa § 277, hrozí mu tam štyri až desať rokov. Sudca najmenej, čo vie uložiť trest, sú tie štyri roky a tie musia byť natvrdo, tam sa podmienka nedáva. Čiže štyri roky basy je dnes za daňový podvod na depeháčke 30-tisíc eur. Po novom sa nejedná o trestný čin, po novom tam nie je žiadne, žiadne, žiaden trest možný. Dá sa možno z neho škoda vymáhať, ale každopádne po novom sa nejedná o trestný čin. Čiže všetci podvodníci na depeháčke, takí tí malí baštrnákovia, baštrnákovia teraz pekne to budú robiť po 30-tisíc a nemusia ani vyčkať tú premlčaciu lehotu, tá je dnes dvadsať rokov, po novom nebude tri roky, po novom bude nula, lebo sa nejedná o trestný čin. Čiže on to pekne urobí, počká si, či to prešlo, okej, prešlo a ide hneď na ďalší. Takto si vlastne vie zdvoj... možnože stroj... (Prerušenie vystúpenia časomerom.)
15. schôdza NR SR - 6.deň - A. dopoludnia
Dátum: 2024-06-19
Poslanec: Stuška, Michal (SMER - SD)
Druh vystúpenia: Vystúpenie v rozprave

53. Ďakujem pekne, pán predsedajúci. Vážený pán predsedajúci, vážené panie poslankyne, vážený páni poslanci, dovoľte mi predložiť spoločnú správu výborov Národnej rady Slovenskej republiky o prerokovaní vládneho návrhu zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov, tlač 358a. Národná rada Slovenskej republiky uznesením č. 366 z 18. júna 2024 pridelila predmetný návrh zákona na prerokovanie ústavnoprávnemu výboru a výboru pre sociálne veci. Určila zároveň výbor pre sociálne veci ako gestorský výbor a lehotu na prerokovanie návrhu zákona v druhom čítaní vo výboroch. Predmetný návrh zákona prerokovali a odporučili Národnej rade Slovenskej republiky schváliť oba určené výbory dňa 18. júna 2024. Z uznesenia výboru Národnej rady Slovenskej republiky pod bodom III tejto spoločnej správy vyplývajú tri pozmeňujúce návrhy. Gestorský výbor odporúča hlasovať v bodoch 1 až 3 v štvrtej časti tejto spoločnej správy spoločne so stanoviskom gestorského výboru schváliť. Gestorský výbor odporúča návrh zákona v znení schválených pozmeňujúcich návrhov schváliť. Spoločná správa výborov Národnej rady Slovenskej republiky o prerokovaní návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre sociálne veci. Týmto uznesením ma výbor zároveň poveril, aby som na schôdzi Národnej rady Slovenskej republiky pri prerokovaní, pri rokovaní o predmetnom návrhu zákona informoval o výsledku rokovania výborov a predkladal návrhy v zmysle príslušných ustanovení zákona o rokovacom poriadku Národnej rady, zároveň určil poslancov Zdenku Mačicovú a Jozefa Cecha za náhradníkov spravodajcu. Ďakujem, pán predsedajúci, otvorte, prosím, rozpravu.
15. schôdza NR SR - 3.deň - B. popoludní
Dátum: 2024-06-13
Poslanec: Stuška, Michal (SMER - SD)
Druh vystúpenia: Vystúpenie v rozprave

134. Ďakujem pekne. Vážený pán predsedajúci, vážený pán minister, vážené panie poslankyne, vážení páni poslanci, predseda Národnej rady Slovenskej republiky rozhodnutím č. 366 z 10. júna 2024 pridelil návrhy vlády na skrátené legislatívne konanie o vládnom návrhu zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov, tlač 357, na prerokovanie výboru pre sociálne veci do začiatku rokovania schôdze Národnej rady k tomuto návrhu s tým, že o výsledku rokovania uvedeného návrhu vlády bude informovať Národnú radu Slovenskej republiky. Výbor pre sociálne veci predložený návrh vlády na skrátené legislatívne konania prerokoval na svojej 16. schôdzi a odporúča Národnej rade Slovenskej republiky schváliť návrh vlády na skrátené legislatívne konanie o predmetnom vládnom návrhu zákona s tým, že prvé, druhé a tretie čítanie sa uskutoční na 15. schôdzi Národnej rady Slovenskej republiky. Pán predsedajúci, skončil som, otvorte, prosím, rozpravu.